Galko, Ľubomír, poslanec NR SR (2018-10-17):
Ďakujem pekne. Vážená pani predsedajúca, vážená pani ministerka, vážené dámy poslankyne, vážení páni poslanci, strana SaS je pripravená podporiť každý návrh bez ohľadu na to, či je koaličný alebo opozičný, ktorý predstavuje zmenu k lepšiemu. Zároveň však musí platiť, že návrh zákona nesmie na jednej strane zlepšovať súčasný stav, ale zároveň na druhej strane obsahovať tzv. míny alebo neprijateľné ustanovenia, ktoré tieto pozitíva anulujú. Žiaľ, tento predložený návrh nemôžeme v prvom čítaní podporiť. Nevylučujem však to, že ak budú zapracované naše pripomienky, tak ho v druhom a treťom čítaní podporíme. Takže tu sú naše pripomienky, sú presne štyri. Po prvé, to je kľúčová podmienka, trváme na rovnakom nastavení podmienok pri menovaní aj odvolávaní prezidenta Policajného zboru a to vyslovením súhlasu nadpolovičnej väčšiny členov výboru pre obranu a bezpečnosť tak pri menovaní prezidenta Policajného zboru, ako aj pri odvolávaní prezidenta Policajného zboru. Je nemysliteľné, aby ste si vy v koalícii teraz nanominovali tesne pred novým volebným obdobím policajného prezidenta s očakávaním, že bude všetko kryť a zametať pod koberec a novej vláde, ktorá, pevne verím, že je už na ceste, vzali možnosť ho jednoduchou väčšinou odvolať. Je to nedemokratické a je to absurdné. Ak nám chcete povedať, pani ministerka, že takého prezidenta Policajného zboru určite nevyberiete, tak prosím, šetrite slová, lebo stačí sa pozrieť na to, kam ste angažovali bývalého prezidenta Policajného zboru Gašpara a šéfa protikorupčnej jednotky Národnej kriminálnej agentúry, teda dvoch ľudí, ktorých odvolali ľudia na námestiach. Umiestnili ste ich k sebe na ministerstvo vnútra. Ak nevyhoviete tejto kľúčovej podmienke, podozrenie, že si chcú niektorí predstavitelia strany SMER – sociálna demokracia zachovať beztrestnosť, sa zmení prakticky na istotu. Druhá pripomienka. Nesúhlasíme s tým, že do funkcie prezidenta Policajného zboru možno vymenovať len toho, kto je príslušníkom Policajného zboru celkovo najmenej desať rokov. Je to veľmi zlá vec, ktorá zbavuje možnosti bývalých policajtov kandidovať. Aj preto, ak bude SaS vo vláde, tento nedemokratický mechanizmus voľby prezidenta Policajného zboru zruší medzi prvými. Nevidím dôvod, prečo by sa ľudia, ako bývalý prezident Policajného zboru Jaroslav Spišiak, alebo bývalý riaditeľ Úradu boja proti korupcii Jozef Šátek, ale aj ďalší, nemohli zúčastniť na výberovom konaní na pozíciu prezidenta Policajného zboru. Tretí, tretia pripomienka. Do výberovej komisie odporúčame zahrnúť rozumným spôsobom aj zástupcov opozície, prezidenta Slovenskej republiky, Úradu verejného ochrancu práv a mimovládnych bezpečnostných komunít a, naopak, nedávať tam zástupcu prezidenta Policajného zboru. Princípy férovej súťaže hovoria, že by nemal byť vo výberovej komisii nominant terajšieho prezidenta Policajného zboru, ak sa ten rozhodne kandidovať, alebo v budúcnosti nominant akéhokoľvek prezidenta Policajného zboru, ak sa tento rozhodne kandidovať opätovne. Takisto nemá čo vo výberovej komisii hľadať zástupca najväčšieho odborového zväzu policajtov. Ani najväčšieho, ani žiadneho iného, pretože oni nebudú hľadať najkvalitnejšieho a najprísnejšieho prezidenta Policajného zboru, ale budú hľadať takého, ktorý im takpovediac pôjde, pôjde najviac poruke. Rovnaké, respektíve analogické podmienky ako prvé tri sa týkajú aj nominácie menovania, odvolávania, výberovej komisie a podobne pri obsadzovaní riaditeľa Úradu inšpekčnej služby. No a štvrtá pripomienka. Navrhujeme vyňať útvar na vyšetrovanie trestnej činnosti príslušníkov ozbrojených zborov mimo útvary Policajného zboru a posilniť tak jeho autonómne postavenie. Podotýkam, že SaS má v programe namiesto Úradu inšpekčnej služby, tak ako je to tu navrhnuté, vytvorenie nezávislej inšpekcie ako nového samostatného úradu, sme presvedčení, že toto by bolo najlepšie riešenie pri snahe zabezpečiť objektívne a nezávislé vyšetrovanie príslušníkov ozbrojených zborov. Nami predložený návrh naďalej zachováva kompetenčné väzby medzi ministrom vnútra a riaditeľom Úradu inšpekčnej služby, ako je napríklad schvaľovanie náplne činnosti Úradu inšpekčnej služby a jeho vnútornej organizácie na návrhy jej riaditeľa zo strany ministra vnútra, čo môže narúšať autonómiu riadenia Úradu inšpekčnej služby. Túto náplň činnosti by mal schvaľovať riaditeľ tohto úradu, nie minister vnútra. Reálnym a skutočným oddelením inšpekčnej služby od riadiacich kompetencií ministra vnútra sa obmedzí možnosť, keď policajti porušujú zákon a svoje povinnosti s tichým súhlasom ministra vnútra a inšpekcia nemá na nich náležitý dosah. Dámy a páni, na záver len zopakujem, že celý zákon a jeho myšlienku my v strane SaS nepokladáme za zlú alebo za zlé a nebudem určite klamať, ak poviem, že sú tam aj dobré veci. A je veľmi dôležitý tento zákon nielen pre príslušníkov Policajného zboru, ale aj pre celú spoločnosť. A to práve dnes, keď sa takpovediac v priamom prenose odohráva súboj o postihnutie doteraz nepostihnuteľných, je doslova žiaduce, aby takýto zákon bol prijatý čo najširším politickým konsenzom. Nemal by to byť len zákon, len pre koalíciu respektíve terajšiu vládnu moc. Preto by sme my v strane SaS ocenili, ak by boli naše štyri pripomienky do tohto návrhu v ďalšom, v ďalších čítaniach zapracované, a potom sme pripravení ako najsilnejšia opozičná strana tento zákon v celosti podporiť. Ďakujem vám za pozornosť.